– Det var den første uka, så jeg var helt ny og kjente ikke så mange, sier Sara.

Hun studerer ved Høgskolen i Østfold og deltok på en lukket fest for studenter under fadderuka. NRK velger å kun bruke fornavnet hennes.

– Jeg bestilte en sider. Like etterpå fikk jeg øye på en venninne og forlot bordet hvor drikken sto, sier Sara.

Da hun kom tilbake, tok hun en slurk. Deretter gikk alt sakte i svart.

Klarte ikke å gå

Sara husker fortsatt ingenting fra kvelden, og har brukt bilder og tekstmeldinger for å kartlegge hva som skjedde.

Mora måtte hente henne fordi hun ikke klarte å gå hjem på egne bein. Sammen dro de på legevakta. Siden hun ikke hadde blitt utsatt for overgrep, ble det ikke utført doptester. Men blodprøvene skal ha vist stigende rus mens hun var innlagt.

– Jeg angrer på at jeg ikke fikk testet grundigere, sier Sara.

Les også: Har funnet opp et middel som avslører voldtektsdop

Hun delte ikke hva som hadde skjedd. Men i en refleksjonstime på skolen i ettertid, fikk hun sjokk.

Sara måtte bli hentet av moren sin fordi hun ikke klarte å komme seg hjem på egen hånd. Foto: Vilde Elgaaen / NRK

– GHB forsvinner raskt

– Vi snakket om hvordan fadderuka hadde vært, og jeg fortalte hva som hadde skjedd meg. Da sa flere jenter at det hadde skjedd med dem også, sier hun.

Til sammen fem unge kvinner hevder at de ble dopet under fadderuka ved høgskolen. En av dem kontaktet overgrepsmottaket i Østfold.

– Vi venter på prøveresultatene. Det er forferdelig å tenke at noen kan putte slikt i drinkene til folk, men vi vet at det skjer, sier daglig leder ved overgrepsmottaket, Ann Helen Lomsdalen.

Råd fra overgrepsmottaket Ekspandér faktaboks Pass på drinken din

Ikke ta i mot drikke fra folk du ikke kjenner godt

Følg med mens drikken din blir laget

Pass på drinkene til hverandre om en er ute og danser

Krimsjef Mona Bergseth i Halden bekrefter at politiet har fått meldinger om mistanke om neddoping, men at de ikke har noen aktiv etterforskning i dag.

– Vi har fått inn en anmeldelse som ble henlagt da vi ikke så resultater i blodprøvene. Om det var GHB slik jentene mener det skal ha vært, så forsvinner det fort ut av kroppen og er vanskelig å påvise, sier hun.

Vil ikke skremme

Informasjonssjef ved Høgskolen i Østfold, Tore Petter Engen sier at skolen tar dette på alvor.

De har anmeldt hendelsene på vegne av skolen.

– I samråd med politiet har vi funnet ut at den beste måten å formidle informasjon om dette er gjennom foreleserne. De skal snakke med elevene om hvilke forholdsregler man bør ta, og hvilke ressurser vi har tilgjengelig om noe skulle skje.

Tore Petter Engen ved Høgskolen i Østfold sier at skolen har anmeldt forholdene. Foto: Bård Halvorsen / Høgskolen i Østfold

Han legger til at han ikke ønsker at studentene skal bli redde for å delta på fester og arrangementer.

– Vi vil at studentene våre skal ha det bra, både i og utenfor skoletid. Vi anmoder om at man passer på hverandre når man er ute, men fortsatt har det gøy, sier han.